Մորկենթաու ձգած է յուշագրական ժառանգութիւն, որուն միջոցով մինչեւ օրս անհերքելի փաստագրական նիւթ մատուցած է Հայոց Ցեղասպանութեան վերաբերեալ: Ի պաշտօնէ Մորկենթաու տեղեկատւութիւն ստացած էր Անատոլիայի խորերէն եւ Արեւմտեան Հայաստանի մէջ գործող ամերիկեան հիւպատոսներէն, քարոզիչներէն եւ այլ անձերէ։ Ան կը շփուէր տեղի հայութեան եւ այլ երկիրներու դիւանագէտներու հետ ու իրադարձութիւններէն տեղեակ էր առաւել, քան ոեւէ այլ մէկը: Անոր վկայութիւնները, անժխտելի ապացոյցի արժէք ունին, իսկ վերլուծութիւնները, որոնց միջոցով մերկացուցած է թրքական ժխտումներու, պատճառաբանութիւններու եւ արդարացումներու նենգապատիր սնանկութիւնը, կը հիմնաւորեն իրատես, անաչառ եւ խորաթափանց մօտեցումը: